เชียงใหม่…เมืองที่ไม่เคยพอ (ตอนที่ 2)

**กุลฉัตร ฉัตรกุล ณ อยุธยา (****kulachatakul@gmail.com****)**

**Chief Marketing Officer บริษัท มาร์เก็ตติ้งไดอ็อกไซด์ จำกัด**

|  |
| --- |
|  รศ.ดร. ณวิทย์ อ่องแสวงชัย ได้พิจารณาความน่าอยู่ของเมืองเชียงใหม่ ดังนี้ ต้นไม้ใหญ่ลดน้อยลงอย่างน่าใจหายและไม่ค่อยมีพื้นที่สีเขียวให้พักผ่อน สวนสาธารณะที่มีอยู่ก็ไม่ค่อยปลอดภัย มีป้ายโฆษณาเกะกะสายตาและบดบังทัศนียภาพ ไม่มีทางเลือกในการเดินทางนอกจากรถแดง จึงซื้อรถใช้เองรจนรถล้นถนน ไม่เคารพกฎจราจร รถติดมากกว่าที่เคยเป็นมาโดยเฉพาะเวลาเร่งด่วนและเลิกงาน การเดินทางโดยรถสาธารณะมีค่าใช้จ่ายค่อนข้างสูง คิดเงินนักท่องเที่ยวแพง ทั้งรถยนต์และมอเตอร์ไซด์ขับสวนเลน สภาพหมอกควันจากการเผาป่ายามหน้าแล้งปกคลุมทั่วเมือง การจราจรไม่มีประสิทธิภาพโดยเฉพาะถนนเส้นหลัก ผู้โดยสารนึกอยากโบกก็ตามใจตนเองเป็นหลักไม่สนใจว่าเป็นจุดจอดรถหรือไม่ ไม่มีเส้นแบ่งทางจักรยานชัดเจน เลนจักรยานที่เคยมีกลับกลายเป็นพื้นที่ใช้ขายก๋วยเตี๋ยว หลายแยกไม่มีสัญญาณไฟจราจร มีมลภาวะทางเสียงมากขึ้นจากรถยนต์ที่เพิ่มมากขึ้น ขบวนคาราวานชาวต่างประเทศเดินทางเข้ามาเที่ยวกันมาก เช่น รถยนต์คณะชาวจีน ระบบระบายน้ำไม่ดี น้ำท่วมง่าย คอนโดมิเนียมขนาดใหญ่เพิ่มมากขึ้น สิ่งก่อสร้างไม่เข้ากับรูปแบบบ้านเรือนที่เคยมีมา พื้นที่เกษตร เรือกสวนไร่นา ขาดหายไปมาก ขาดเสน่ห์ ส่วนใหญ่เป็นการเกษตรแบบใช้สารเคมีเพื่อการค้า ไม่มีการคัดแยกขยะ ผู้คนทิ้งน้ำในแม่น้ำลำคลองทำให้น้ำในลำคลองสกปรกเน่าเสีย ผู้คนอาศัยในเมืองมากขึ้นแออัดยัดเยียด มีการต่อเติมบ้านอาคารล้ำพื้นที่สาธารณะ ปล่อยต้นไม้ยื่นเกะกะเพื่อนบ้าน ปล่อยน้ำเสียลงสู่ลำน้ำปิง มีการจัดเทศกาลเน้นย้ำแต่ความบันเทิง ไม่เน้นเนื้อหาสาระที่เป็นวัฒนธรรม จนสังคมอ่อนแอ ปล่อยโคมลอยไปเรื่อยจนไม่สนใจผลกระทบที่เกิดขึ้น มีร้านเหล้ามากมาย ไม่มีการจัดโซนนิ่งและปล่อยเสียงดังรบกวนชาวบ้าน นักท่องเที่ยวต่างชาติไม่มีความเกรงใจ แต่งกายปล่อยตัวตามใจไม่เคารพสถานที่ มีการให้บริการแบ่งแยกชนชั้นระหว่างชาวไทยและชาวต่างชาติ มีการแต่งกายและพูดจาล้อเลียนชาวไทยภูเขาและล้อเลียนคนพื้นเมือง สิ่งเหล่านี้ได้เกิดขึ้นแล้วในเมืองใหญ่ๆอย่างเชียงใหม่ กระแส AEC และภาพยนตร์ Lost in Thailand ทำให้ชาวต่างประเทศและชาวจีนเดินพาเหรดกันเข้ามาในเชียงใหม่มากขึ้น ทำให้มีการเช่ารถยนต์ รถจักรยานยนต์เพื่อใช้ท่องเที่ยวในตัวเมืองเพิ่มมากขึ้น นักท่องเที่ยวเหล่านี้ไม่รู้ระเบียบวินัยและกฎจราจร ไร้มารยาท ขับรถแบบไร้จินตนาการ อยู่เลนซ้ายแต่เลี้ยวขวาอยู่เลนขวาแต่เลี้ยวซ้าย นึกอยากจะหยุดก็หยุด อยากจอดก็จอด ไร้ความเกรงอกเกรงใจผู้อื่น ไม่ทราบว่ามีใบขับขี่หรือไม่ เค้าใช้อะไรแสดงว่าพวกเค้าสามารถขับขี่รถได้ ตำรวจเชียงใหม่จะดำเนินการอย่างไรเพื่อจัดระเบียบคนเหล่านี้ ชาวประเทศบางคนก็ใช้นิสัยเดิมๆ ในบ้านของเขามาสร้างความวุ่นวายในบ้านเรา เวลาเกิดเหตุเชี่ยวชน พูดคุยตกลงกันด้วยภาษาที่ใช้ก็พูดกันไม่รู้เรื่อง ตำรวจก็ดูแลไม่ไหว ผู้ประกอบการต่างๆที่เปิดให้บริการให้เช่ารถ ควรคำนึงถึงระเบียบต่างๆด้วย ไม่ควรเปิดโอกาสให้ชาวต่างชาติเข้ามาเช่าบริการต่างๆ แล้วทำให้เกิดความไร้ระเบียบการจราจรในตัวเมือง ผู้ประกอบการรับแต่เงินค่าเช่ารถ แต่ไม่รับผิดชอบกรณีที่เกิดอุบัติเหตุกับประชาชนที่ใช้ชีวิตอยู่ในเมืองเลย นี่คือปัญหาที่ชาวเชียงใหม่กำลังพบเจอ ส่วนชาวต่างประเทศฝั่งตะวันตก ก็ปล่อยตัวตามสบายจนเกินไป บ้างนุ่งสั้น โป๊เปลือย เดินเข้าไปยังสถานที่สำคัญทางศาสนา โบราณสถาน บ้างมีพฤติกรรมชู้สาวในที่สาธารณะอย่างไร้ยางอาย ในฐานะที่เราเป็นคนเมือง คนเชียงใหม่ ควรช่วยกันปกป้องรักษาจารีตประเพณีด้วยการอธิบายให้พวกเขาทราบว่า สิ่งที่เขาทำอยู่นั้นเป็นสิ่งไม่ถูกต้อง เมืองไทยเป็นเป็นเมืองพุทธศาสนาที่ควรให้ความเคารพ การที่เราเพิกเฉยปล่อยปะละเลย คือ การทำให้เขาเข้าใจว่าสามารถทำเช่นนั้นได้ ดังนั้นเราควรแนะนำด้วยความนุ่มนวลและพยายามชี้แจงให้เข้าใจ  การต้อนรับนักท่องเที่ยวชาวต่างชาติตามกระแสความต้องการของนักท่องเที่ยวทั่วโลก แม้จะทำให้เชียงใหม่มีความเจริญก้าวหน้าทางเศรษฐกิจอย่างรวดเร็วก็ตาม แต่ความเจริญดังกล่าวนั้นอาจนำมาซึ่งความเสื่อมเสียหลายประการ หากไม่ช่วยกันดูแลและรู้จักพอประมาณ กอบโกยฉวยโอกาสโดยไม่หันกลับมาปกป้องวัฒนธรรมและสิ่งแวดล้อมของจังหวัดเชียงใหม่ สักวันหนึ่งคนเชียงใหม่จะไม่เหลือประวัติศาสตร์และวัฒนธรรมอันทรงคุณค่าไว้ให้คนรุ่นหลังอีกเลย Never Ending …Chiangmai*จากหนังสือ “การตลาดไม่รู้จักพอ” ( Ending Marketing) โดย กุลฉัตร ฉัตรกุล ณ อยุธยา**สำนักพิมพ์โพสต์บุ๊ก* |
|  |